În septembrie 1918 s-a întors la Moscova, unde a slujit în Comisariatul Poporului pentru învățământ. În 1919 a locuit în Sâzran, unde a lucrat ca secretar al Comitetului Executiv al orașului, a întemeiat revista "Otkliki" (Ecouri) (aici, sub pseudonimul K. Aliakrinski, a publicat prima sa povestire, „Fericirea”) și a colaborat la ziarul "Sîzranski kommunar". Sub pseudonimul Petru Șved, a publicat editoriale, eseuri, foiletoane și chiar recenzii de teatru. În octombrie 1919 a fost mobilizat și trimis pe front în cadrul ofensivei lui Iudenici. A făcut parte din Divizia specială bașkiră de cavalerie și s-a ocupat de difuzarea presei către cele patru regimente de pe front. A fost transferat apoi la redacția "Boevaia Pravda", gazeta Armatei a 7-a, unde a fost redactor adjunct până la începutul anului 1921.